**Astrid Liv Kristine Mæsel Rundberg** (født 28. august 1945) er en norsk kulturarbeider og tidligere friidrettsutøver. Hun har vært organist i Kåfjord kommune i Troms, var rektor ved kommunens kulturskole og har bidratt i flere kor og andre kulturinstitusjoner. Rundberg har også samlet inn gamle samiske, læstadianske salmetekster. Før hun kom til Kåfjord var hun aktiv friidrettsutøver, hun tok bronsemedalje på 400 meter i NM og var på landslaget. I 2011 ble hun tildelt Kongens fortjenstmedalje.

Liv Rundberg er født i Porsgrunn og oppvokst i Herefoss i Aust-Agder og Skotfoss i Skien. Hun kom første gang til Kåfjord i 1965. Fra 1968 til 1973 bodde hun på Ørnes i Nordland, der hun jobbet som lærer og drev med friidrett for Ørnes IL. I denne perioden tok hun blant annet NM-bronse på 400 meter i 1970 og var på landslaget med deltakelse i Canada og landskamp mot Sverige og Danmark i 1970-71. Hun drev også med fotball samt håndball, noe hun fortsatte med da hun flyttet til Kåfjord for godt i 1973.

I Kåfjord har hun vært organist siden 1973. Hun var med på å starte opp kulturskolen i kommunen i 1979 og var rektor ved kulturskolen fra 1990 til hun ble pensjonist i 2012. Rundberg har engasjert seg i arbeidet med å bringe den samiske kulturen i Kåfjord fram i lyset igjen. En periode dro hun rundt i kommunen og samlet inn gamle samiske, læstadianske salmer og sanger, som blant annet er tatt med i den læstadianske sangboka *Det gamle vekterrop*. I 1973 startet hun opp Kåfjordkoret. Hun startet også kulturarrangementet Tonetreff, har dirigert Sol Ten Sing, og har arbeidet for Riddu Riđđu-festivalen og andre kulturinstitusjoner.

I 1997 ble hun tildelt Troms fylkeskommunes kulturpris sammen med Totalteatret. Hun ble tildelt Kongens fortjenstmedalje i sølv i 2011. Året etter fikk hun prisen for årets ildsjel i Kåfjord kommune.

Liv Rundberg er mor til brødrene Håkon, Hogne, Halvard og Herman Rundberg, som utgjør 4/5 av bandet Violet Road. Også datteren Herborg Rundberg er musiker.

Referanser
----------

1. ↑  Alle tider kvinner – Alfabetisk sortering på navn: KR Arkivert 1. juni 2014 hos Wayback Machine. på Norges Friidrettsforbunds statistikksider. Besøkt 1. juni 2014.

Kilder
------

* Kulturtrøkk: Kulturbæreren (s. 20-21, nr. 4 2011)
* NRK: Mammaen til Violet Road bygger bro med salmeboka under armen (16. februar 2014, oppdatert 17. februar 2014, besøkt 31. mai 2014)
* Framtid i Nord: Hedres av kongen (3. oktober 2011, oppdatert 4. september 2012, besøkt 31. mai 2014)
* Ørnes Idrettslag: *Ørnes Idrettslag 50 år*. Eget forlag, 2000. ISBN 82-995516-0-9 (s. 48, 51, 54 og 116, digitalisert av Nasjonalbiblioteket)
* Framtid i Nord: Kulturskiftet i Kåfjord (31. mai 2012, arkivert hos Retriever Norge)
* Norges Friidrettsforbund: Medaljevinnere NM 400 meter kvinner (besøkt 31. mai 2014)
* Det norske kongehus: Tildelinger: Astrid Liv Kristine Mæsel Rundberg (besøkt 31. mai 2014)
* Troms fylkeskommunes kulturpris
* Nordlys: Hele salen joiket for Liv (4. februar 2012, oppdatert 5. februar 2012, besøkt 31. mai 2014)
* Sjøsamisk salmeskatt fikk nytt liv, nordligefolk.no

Eksterne lenker
---------------

* NRK: Underveis: Brobyggeren (TV-program om Liv Rundberg, sendt 19. februar 2014)

|  |  |
| --- | --- |
| Oppslagsverk/autoritetsdata | BIBSYS **·** VIAF
 |